Video: Skattige peuter vergesel niggie na haar matriekafskeidJenélie Olivier en klein Pieter by Hoërskool Sannieshof se matriekafskeid. (Foto: Verskaf) Toe Jenélie Olivier (18) van Delareyville in Noordwes se metgesel etlike dae voor die matriekafskeid laat weet hy kan nie meer saam met haar gaan nie, het sy besluit om ŉ veel skattiger metgesel vir dié groot geleentheid nader te wink. Die 18 maande oue Pieter, die seuntjie van Olivier se niggie, Linette, het omtrent die kollig gesteel toe hy Donderdag saam met haar by Hoërskool Sannieshof se matriekafskeid opgedaag het. Olivier, ŉ matriekleerder aan dié hoërskool, sê aan Maroela Media sy het blitsvinnig ŉ plan beraam toe haar metgesel op die nippertjie sê hy moet na ŉ begrafnis gaan. “Ek was die dag voor die afskeid by Linette, wat my gehelp het om my naels te doen. Ek het haar gevra of ek vir Pieter saam met my kan vat na die matriekafskeid toe. Nadat sy met haar man gesels het, het hulle ingestem dat hy my metgesel kan wees.” Sy vertel sy en Pieter het ŉ baie hegte band. “Wanneer ons saam is, dink mense hy is my kind. Ek wou hom saam met my vat omdat dit simbolies is van die kinderlewe waarmee ek nou klaar maak, en waarmee hy nog moet begin.” Olivier vertel die positiewe reaksie op klein Pieter as haar metgesel, is oorweldigend. “Ek het nie gedink soveel mense gaan só goed daarop reageer nie. Die mense het ons toegejuig en kan nie uitgepraat raak oor hoe oulik hy is nie.” Sy skerts dat dit ŉ goeie idee was om ŉ byna tweejarige saam met haar te neem na die matriekafskeid, aangesien hy nie veel kan teëpraat nie. “Hy hou baie daarvan om te dans en hy moet doen wat ek wil doen, sonder om terug te praat,” lag Olivier. Die blondekop peuter het egter nie kans gekry om sy dansskoene aan te trek nie en is huis toe voordat die res van die matriekafskeid afgeskop het. “Ons het ook nie vir hom ŉ pak aangeskaf nie en sommer net klere wat hy by die huis gehad het vir hom aangetrek. Hy was nog steeds die heel oulikste – en mees onverwagse – metgesel van die aand.”